Nóg ŉ doodloopstraat vir Henri van BredaHenri van Breda in Junie 2018 in die hof. Foto: Ayanda Ndamane/ANA Photo Henri van Breda, wat skuldig bevind is dat hy sy pa, ma en broer met ŉ byl vermoor het, se aansoek is in die hoogste hof van appèl afgekeur. Regterpresident Mandisa Maya het Woensdag sy aansoek om appèl van die hand gewys. Drie regters van die hof het verlede jaar ook sy appèlaansoek teen sy skuldigbevinding en vonnisoplegging verwerp. Aansoekers kan aansoek doen by die regterpresident van die hoogste hof van appèl oor ŉ besluit wat deur die hof se regters geneem is. Sy regspan het aangevoer dat die hof ŉ fout gemaak het deur die “omstandigheidsgetuienis” wat deur die staat voorgelê is te aanvaar en die beskuldigde bo enige redelike twyfel skuldig bevind het. Hul argumente fokus op verskeie aspekte waaronder veiligheid by die landgoed waar die Van Breda’s gewoon het. “Daar was 191 voorvalle van misdaad voor dié een wat by die polisie aangemeld is sonder enige verduideliking oor hoe die misdadigers die landgoed betree en weer verlaat het.” Regter Siraj Desai het, nadat hy Van Breda se appèlaansoek in die Wes-Kaapse hooggeregshof van die hand gewys het, gesê hy het lanklaas ŉ saak aangehoor waarin die bewyse teen die beskuldigde so sterk is soos in hierdie een. “Hierdie saak pas soos ŉ mosaïek, soos stukke van ŉ legkaart. Alles pas inmekaar.” Desai het gesê nadat hy Van Breda se regspan se argumente aangehoor het, is hy oortuig dat daar geen oortuigende redes bestaan waarom ŉ appèlaansoek aangehoor moet word nie. Hy het gesê die staat het “onweerlegbaar” bewys dat Van Breda vir die misdade verantwoordelik is. Van Breda is tot drie keer lewenslange tronkstraf gevonnis met ŉ bykomende 15 jaar vir die moord op sy pa, ma en ouer broer en poging tot moord op sy jonger sussie. Hy het sy gesin in Januarie 2015 in hul huis op die De Zalze-landgoed in Stellenbosch met ŉ byl aangeval. Sy ouers, Martin, Theresa, en sy broer, Rudi, het op die toneel gesterf terwyl Marli kritieke beserings opgedoen het. Marli het die aanval wonderbaarlik oorleef, maar ly sedertdien aan geheueverlies en kan glad nie die gebeure van dié tragiese aand onthou nie. Marli bly intussen onder die kuratorskap van adv. Louise Buikman. Die Wes-Kaapse hooggeregshof het die kuratorskap tot 29 November 2019 verleng. Marli vier in Oktober vanjaar haar 21ste verjaarsdag. Lees alle vorige berigte oor Henri van Breda op Maroela Media.